《题陆都阃平泸寇诗》
明代·周瑛

西来偶识陆将军，屹如铁柱排尘纷。弧矢随身射牛斗，鸟蛇结阵联风云。

泸川小寇纷如蚁，窃弄主兵潢池里。商贾废市农废耕，远近皇皇惊未已。

庙堂旦夕劳经营，欲以不战屈人兵。一时颇牧默不语，将军历阶言姓名。

鸟飞有翮蛇有尾，泸川小寇易与尔。我有尺组茹芦红，请缚渠魁献阶戺。

泸川十月飞秋霜，旌旗掩映生寒光。多方设疑不速取，一鼓成擒功自张。

我闻用兵先用计，奇正迭出无常势。魁渠既缚群雄解，危陂坐使成平地。

平明献丑入学宫，春风满面闻鼓钟。饮至礼成客尽醉，次第赋诗谈奇功。

蜀民易动今犹昔，鼠辈跳梁无虚日。将军袖手亦□年，请贾馀勇续前绩。

作者简介：（1430—1518）福建莆田人，字梁石，号翠渠。成化五年进士。任广德知州，以有善政，赐敕旌异。弘治初历四川参政、右布政使。始与陈献章友，而不以献章主静之说为然，谓学当以居敬为主，敬则心存，然后可以穷理。有《书纂》、《翠渠类稿》。